Careva džamija (Trebinje)

Careva džamija u Trebinju, poznata i pod nazivom Sultan Ahmedova, Hungarija i Stara džamija (tur. Atik džamija), sagrađena je u Starom gradu (Kastelu), blizu desne obale rijeke Trebišnjice. Džamija je sagrađena po naređenju Osman-paše Resulbegovića 1719. godine, u čast sultana Ahmeda III (1703—1730), o čemu svjedoči uklesana godina gradnje na šerefi munare. Predanje kaže da je sagrađena iz nužde, nakon što su uskoci koncem 17. stoljeća zapalili džamiju u Policama (trebinjsko naselje) i kada je Trebinje ostalo bez ijedne džamije. Prema dokumentima historijske arhive u Dubrovniku, gradili su je dubrovački majstori od tesanog kamena zbog čega su vidljivi ornamenti mediteranske arhitekture. Bila je okrivena je četverostrešnim krovom pod crijepom. Hadži Ibrahim Kurtović je 1847. godine sagradio česmu ispred džamije i doveo u nju vodu iz Trebišnjice. Tokom rata u Bosni i Hercegovini 1992. godine je srušena, zajedno sa još devet džamija u opštini Trebinje. Obnovljena džamija Džamija je obnovljena 2013. god. sa nešto izmijenjenim izgledom. Vrijednost radova iznosila je oko 200 000 KM. Obnova sultan Ahmedove džamije je posljednja obnova džamije u gradu na Trebišnjici. Tokom obnove džamije pronađen je prag prvobitne džamije koji se danas čuva u staklu unutar ove džamije. Obnovljena džamija pripada tipu jednoprostorne džamije kvadratnog oblika, i građena je od tesanog kamena. Pokrivena je četverostrešnim krovom, a pokrov su kamene ploče. Uz džamiju je zatvorena sofa i kamena munara, oktogonalnog oblika visoka oko 12 metara. Kraj džamije se nalazi mezarje sa tri nišana. Reference